《弇山园逢沈嘉则席上见赠漫赋长句为答用纪兹会之盛》
明代·张元凯

西园汇才彦，主人陈思王。式燕芙蓉池，言解翡翠裳。

坐临秋水弄皎月，澄觞飞盖生明光。遂令花萼寄缃素，髣髴箫管遗琳琅。

后来盛事谁则同，弇园开在娄水东。宾主曹刘日方驾，羽翼风雅何冲融。

何来四明有狂客，亦与七子相争雄。萧然入林共把臂，便觉松下生清风。

杯酒相逢即定交，袖中投我以琼瑶。漫试千言在倚马，独工五字能射雕。

山云恍披鹔鹴锦，池水忽涨桃花潮。座有玉山多自欹，况复错落飞金卮。

高柯惊动灵鹊起，长川澹荡天河移。后人艳说今日会，却如今视西园时。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。